Izvor: N1

"Mi imamo dobrih ljudi u zemlji, ali imamo vladavinu mediokriteta. Mi smo odgovorni, koji se ne borimo dovoljno. Političkom scenom su zavladali ljudi koji ne treba da budu na tim pozicijama. Oni koji bi mogli da budu ćute", kaže profesor Dušan Teodorović, predsednik Odbora za visoko obrazovanje Spske akademije nauka i umetnosti.

Profesor Teodorović kaže da je sticanje fakultetskih diploma postala politička trgovina.

"Postalo je profitabilno u Srbiji, naprave se privatni fakulteti. Veliki broj ljudi počev od šefa države, imaju diplome na tim fakultetima. Veliko broj ljudi je stekao master, ili doktorske diplome bez ozbiljnog studiranja. Ovde su se poslednjih 10, 15 godina pojavljivali ljudi sa nekim diplomama. Preko partijskih veza su dobijali mesta u javnoj upravi i time se ova država urušava. Mislim da je to tragedija", kaže Teodorović.

"Pošto je neko gradonačelnik ljudi se ustručavaju", kaže Teodorović.

Teodorović zaključuje da "Srbiju podižu ljudi sa problematičnim diplomama".

"Mi smo bili zemlja neslobode, recidivi se još osećaju. Ćuti, čuće te neko. Mislim da je besmisleno da se čovek uzdržava da kaže ako je neko prepisao nešto. Gradonačelnik (Siniša) Mali je prepisao delove svoje doktorske disertacije. Ako građani žele gradonačelnika koji je varao, nek ga imaju", kaže Teodorović, ali dodaje da akademska javnost ne sme da ćuti i da su fakulteti u obavezi da preispitaju doktorsku disertaciju kada se sumnja na pagijat.

"Postoje procedure, dekani, rektori. Imamo i pravilnike i normativna akta. Nedostaje malo više građanske hrabrosti i moralnog integriteta. Da kažete, da ovo je plagijat, ali mi to nećemo da dozvolimo. To je moralni stav pre svega", kaže Teodorović.

Atmosfera nečinjenja i nezameranja je dovela da se ništa nije desilo, kaže Teodorović, i smatra da generalno nismo "dovoljno hrabri prilikom dodele zvanja i dodele doktorata".

"Univeziteti poput Megatrenda ne treba da postoje"

Teodorović navodi da je bio član akredacione komisije, i da je imao uvid u način rada privatnih univerziteta.

Pre neki dan sam čuo da je Muamer Zukorlić imenovan za predsednika odbora za nauku. Na to mesto treba da dođe neko ko ima otvoren um, a ne neko ko je dogmatski vaspitan. Dušan Teodorović

"Mislim da neki univerziteti poput Megatrenda ne treba da postoje u jednom pristojnom uređenom društvu", kaže Teodorović.

Teodorović dodaje da je on pisao negativna rešenja.

"Ne ispunjavate uslove, imate falš kadar, i ne možete da budete fakultet. Oni su im davali dozvolu, i mi smo radili uzaludan posao. Ovde caruju privatni univerziteti. Lično sam išao na teren, i to ne valja", kaže Teodorović.

Ljudi koji dobro misle Srbiji, moraju da se zamisle i postave pitanje da li smo mi zreli da imamo privatno obrazovanje, dodaje Teodorović.

Teodorović kaže da Srbija i dalje ima puno pristojnih ljudi.

"Poruka mladima, da uče što više i da se bore što više za bolju i pravedniju Srbiju. Imam 65 godina, i rekao sam dosta mi je i počeo sam da budem aktivniji. Imam osećaj kao da je zemlja ukradena od nas, i želim da je vratimo. Mi smo ljudi koji neće da prepisuju, koji hoće da plaćaju porez, budu pristojni", kaže Teodorović.

Profesor dodaje da mi moramo da učimo kod boljih od sebe.

"Nećemo ništa postići davanjem lažnih diploma", kaže Teodorović.

"Strahovit otpor da se povratnici prime"

Ovu zemlju mogu da izvuku jedino kompetenti i pošteni ljudi, kaže Teodorović.

Zašto su im potrebne te diplome? U Ustavu nigde ne piše da morate da budete master da biste bili ministar, kaže Teodorović.

"Trend lažnih diploma će da se nastavi, i tragičan trend po pravilu najboljih ljudi da odlaze. I zemlja će da tapka u mestu. Moramo da napravimo suštinsku promenu, da se izborimo", kaže Teodorović.

Teodorović kaže da je Matija Bećković je rekao da je nacionalni program da mladi ljudi napuste Srbiju, a njihovo mesto zauzmu ljudi koji su manje kompetentni.

"Mi kažemo da imamo problem sa mladim ljudima koji su otišli, ali imali bismo još veći da se vrate. Ne bismo ih prihvatili, stvorili smo atmosferu da oni nama ne trebaju", kaže Teodorović.

00:00 Izvor: N1





